Source: https://podpora.financnasprava.sk/098286-Oslobodenie-pr%C3%ADjmov-da%C5%88ovn%C3%ADkov-nezalo%C5%BEen%C3%BDch-alebo-nezriaden%C3%BDch-na-podnikanie-
Timestamp: 2019-10-14 15:33:25+00:00

Document:
Oslobodenie príjmov daňovníkov nezaložených alebo nezriadených na podnikanie
Úvod > Daň z príjmov > Daň z príjmov právnickej osoby > Daňovník nezaložený alebo nezriadený na podnikanie > Oslobodenie príjmov daňovníkov nezaložených alebo nezriadených na podnikanie
Niektoré druhy príjmov daňovníkov nezriadených alebo nezaložených na podnikanie sú síce predmetom dane, ale zároveň sú od dane z príjmov oslobodené (§ 13 zákona o dani z príjmov). Takýmto príjmom je predovšetkým príjem plynúci z činnosti, na ktorej účel títo daňovníci vznikli alebo ktorá je ich základnou činnosťou vymedzenou osobitným predpisom okrem príjmov z predaja majetku, príjmov z nájomného, príjmov z reklám, príjmov z členských príspevkov, ak nie sú oslobodené podľa § 13 ods. 1 písmena b/ a f/ alebo odseku 2 zákona o dani z príjmov, príjmov na základe zmluvy o sponzorstve v športe, príjmov z činností, ktoré sú podnikaním a príjmov, z ktorých sa daň vyberá zrážkou. Od dane sú oslobodené aj výnosy z kostolných zbierok, cirkevných úkonov a príspevky plynúce registrovaným cirkvám a náboženským spoločnostiam, tiež členské príspevky podľa stanov, štatútu, zriaďovacích alebo zakladateľských listín prijaté záujmovými združeniami právnických osôb, profesijnými komorami, občianskymi združeniami vrátane odborových organizácií, politickými stranami a politickými hnutiami. Tiež sú od dane oslobodené aj úhrady za výkon správy bytov vo vlastníctve bytových družstiev spravovaných týmito bytovými družstvami a za výkon správy bytov spoločenstvami vlastníkov bytov.
Od 1.1.2018 sú u vybranej skupiny daňovníkov nezaložených alebo nezriadených na podnikanie (občianske združenie, nadácie, neinvestičné fondy a neziskové organizácie poskytujúce všeobecne prospešné služby) oslobodené príjmy z reklám do výšky 20 000 eur za zdaňovacie obdobie, ak budú využité na účely uvedené v §50 ods.5 zákona o dani z príjmov (charitatívna reklama) a použité najneskôr do konca roka nasledujúceho po roku, v ktorom boli prijaté. Ak prijaté prostriedky na reklamu alebo ich časť nebudú v zákonom stanovenej lehote použité, musia sa zdaniť najneskôr v zdaňovacom období, v ktorom uplynie táto lehota.
Otázka č. 1 – Zdanenie výhry u rozpočtovej organizácie
Rozpočtová organizácia vyhrala v súťaži nepeňažnú výhru. Je táto výhra u nej zdaniteľným príjmom?
Rozpočtová organizácia sa z pohľadu zákona č. 595/2003 Z. z. o dani z príjmov v znení neskorších predpisov považuje za daňovníka nezaloženého alebo nezriadeného za účelom podnikania, ktorý má predmet dane vymedzený v § 12 ods. 2. Podľa § 13 ods. 1 písm. a) zákona o dani z príjmov u týchto daňovníkov sú od dane oslobodené príjmy plynúce z činnosti, na ktorej účel títo daňovníci vznikli alebo ktorá je ich základnou činnosťou vymedzenou osobitným predpisom okrem príjmov z činností, ktoré sú podnikaním a príjmov, z ktorých sa daň vyberá podľa § 43. V nadväznosti na uvedené je pri posúdení zdanenia nepeňažnej výhry potrebné vychádzať aj z predmetu činnosti rozpočtovej organizácie (konkretizovanej osobitným predpisom, zriaďovacou alebo zakladateľskou listinou a pod.) ako aj zo skutočnosti, v rámci akej činnosti túto výhru rozpočtová organizácia získala (v rámci základnej činnosti alebo vedľajšej činnosti - podnikania alebo iných zdaniteľných príjmov). Ak rozpočtová organizácia získala nepeňažnú výhru v rámci svojej základnej činnosti a bude ju aj v rámci tento základnej činnosti používať, je možné príjem z nepeňažnej výhry považovať za príjem oslobodený od dane v nadväznosti na § 13 ods. 1 písm. a) zákona o dani z príjmov.
Otázka č. 2 – Príjem školy na svoju základnú činnosť a príjmy z prenájmu
Základná škola ako rozpočtová organizácia prijala v zdaňovacom období príjmy od svojho zriaďovateľa na bežnú činnosť školy a príjem z prenájmu plaveckého bazéna pre občanov a podnikateľské subjekty zahrnuté v rozpočte od zriaďovateľa. Ide o zdaniteľný alebo oslobodený príjem ?
Rozpočtová organizácia sa podľa zákona o dani z príjmov považuje za daňovníka nezaloženého alebo nezriadeného za účelom podnikania, ktorý má predmet dane vymedzený v § 12 ods. 2. Podľa § 13 ods. 1 písm. a) zákona o dani z príjmov u týchto daňovníkov sú od dane oslobodené príjmy plynúce z činnosti, na ktorej účel títo daňovníci vznikli alebo ktorá je ich základnou činnosťou vymedzenou osobitným predpisom okrem príjmov taxatívne v ustanovení vymenovaných. Príjmy od zriaďovateľa na bežnú činnosť školy sú teda oslobodené od dane podľa tohto ustanovenia. Súčasne rozpočtové organizácie majú oslobodené od dane aj príjmy z prenájmu a predaja majetku ak sú zahrnuté v rozpočte od zriaďovateľa v nadväznosti na §13 ods.1 písm. b) zákona o dani z príjmov. Ak základná škola dosiahla v zdaňovacom období len tieto dva druhy príjmov, ide o oslobodené príjmy a nevzniká jej ani povinnosť podať DP.
Otázka č. 3 – Príjmy obce z prenájmu a predaja majetku
Obec dosiala v r.2019 okrem príjmov od štátu na svoju bežnú činnosť a príjmov z miestnych daní a poplatkov aj príjmy z predaja obecného majetku a z prenájmu voľných priestorov Hasičskej zbrojnice. Ide o zdaniteľný alebo oslobodený príjem obce?
Obce sa tiež považuje za daňovníka nezaloženého alebo nezriadeného za účelom podnikania, ktorý má predmet dane vymedzený v § 12 ods. 2. Podľa § 13 ods. 1 písm. a) zákona o dani z príjmov u týchto daňovníkov sú od dane oslobodené príjmy plynúce z činnosti, na ktorej účel títo daňovníci vznikli alebo ktorá je ich základnou činnosťou vymedzenou osobitným predpisom okrem príjmov v ustanovení taxatívne vymenovaných. Okrem toho majú obce a VÚC oslobodené aj príjmy z prenájmu a predaja majetku podľa §13 ods.1 písm. e) zákona o dani z príjmov. Z uvedeného vyplýva, že obec v danom prípade má všetky príjmy oslobodené od dane. Povinnosť podať daňové priznanie je však vzniká.
Otázka č. 4 - Príjmy nadácie z reklám
Nadácia prijala v roku 2019 príjmy z reklamy vo výške 23 800 eur. Podliehajú tieto príjmy zdaneniu ?
Príjmy z reklamy budú do sumy 20 000 eur oslobodené od dane v r.2019. Zdaneniu budú v tomto zdaňovacom období podliehať len príjmy vo výške 3 800 eur (23 800-20 000= 3 800 eur). Ak by príjem z reklamy maximálne vo výške 20 000 eur nebol použitý v r.2019 ani v r.2020 na charitatívnu reklamu (na účely vymedzené v §50 ods.5 zákona o dani z príjmov), nadácia by ho bola povinná zdaniť najneskôr za rok 2020.
»Registrácia daňovníka nezaloženého alebo nezriadeného na podnikanie

References: § 13
 §50
 § 12
 § 13
 § 43
 § 13
 § 12
 § 13
 §13
 § 12
 § 13
 §13
 §50